FI Euroopan unionin virallinen lehti C 352/8

Tiivistelmä komission päätöksestä,

annettu 29 päivänä syyskuuta 2010,

Euroopan unionin toiminnasta tehdyn sopimuksen 102 artiklan ja ETA-sopimuksen 54 artiklan mukaisesta menettelystä

(Asia COMP/39.315 – ENI)

(tiedoksiannettu numerolla K(2010) 6701)

(Ainoastaan italiankielinen teksti on todistusvoimainen)

(ETA:n kannalta merkityksellinen teksti)

2010/C 352/10

Komissio antoi 29 päivänä syyskuuta 2010 päätöksen Euroopan unionin toiminnasta tehdyn sopimuksen (SEUT-sopimus) 102 artiklan mukaisesta menettelystä. (1) Komissio julkaisee osapuolten nimet ja päätöksen olennaisen sisällön sekä mahdollisesti määrättävät seuraamukset neuvoston asetuksen (EY) N:o 1/2003 (2) 30 artiklan mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta. Päätöksen teksti, josta on poistettu luottamukselliset tiedot, on saatavilla kilpailun pääosaston verkkosivuilla osoitteessa:

http://ec.europa.eu/competition/elojade/isef/case_details.cfm?proc_code=1_39315

1. JOHDANTO

(1) Tämä päätös on osoitettu ENI SpA:lle (jäljempänä ’ENI’). ENI tarjoutui antamaan sitoumukset, joilla poistetaan komission väitetiedoksiannossa esittämät kilpailuongelmat. Tässä päätöksessä vahvistetaan kyseiset sitoumukset.

2. MENETTELY

(2) Asian tutkinta käynnistyi yllätystarkastuksista, jotka tehtiin 5 päivänä toukokuuta 2006 ENI:n, sen tytäryhtiöiden sekä ENI:n määräysvallassa olevien, Italiaan suuntautuvan kaasunsiirron markkinoilla sekä Italian kaasuntoimitusmarkkinoilla toimivien yritysten tiloihin. Komissio käynnisti 20 päivänä huhtikuuta 2007 asetuksen (EY) N:o 1/2003 (3) sekä asetuksen (EY) N:o 773/2004 (4) 2 artiklan 1 kohdan mukaisen menettelyn. Komissio antoi 6 päivänä maaliskuuta 2009 väitetiedoksiannon, jossa esitettiin sen havaitsemat kilpailuongelmat. (5) Väitetiedoksianto annettiin ENI:lle tiedoksi 9 päivänä maaliskuuta 2009 päivätyllä kirjeellä. ENI vastasi väitetiedoksiantoon 1 päivänä lokakuuta 2009 ja ilmoitti kiistävänsä siinä esitetyt asiat. Suullinen kuuleminen järjestettiin 27 päivänä marraskuuta 2009. ENI toimitti 4 päivänä helmikuuta 2010 sitoumuksensa komissiolle vastauksena väitetiedoksiannossa esitettyihin ongelmiin. (6) Komissio julkaisi 5 päivänä maaliskuuta 2010Euroopan unionin virallisessa lehdessä asetuksen (EY) N:o 1/2003 27 artiklan 4 kohdan mukaisen tiedonannon (7), jossa se esitteli lyhyesti kilpailuongelmat ja ehdotti sitoumuksia sekä kehotti asianomaisia kolmansia osapuolia lähettämään huomautuksensa sitoumuksista kuukauden kuluessa julkaisupäivästä. Komissio toimitti asianomaisilta kolmansilta osapuolilta tiedoksiannon julkaisemisen jälkeen saadut huomautukset ENI:lle 27 päivänä huhtikuuta 2010. ENI lähetti 10 päivänä toukokuuta 2010 eräitä selvennyksiä kolmansien osapuolten esittämiin huomautuksiin. Toukokuun 24 päivänä 2010 yritys toimitti asetuksen (EY) N:o 1/2003 18 artiklan nojalla pyydetyt lisätiedot.

(3) Heinäkuun 8 päivänä 2010 ENI lähetti sitoumuksista muutetun version, jossa otettiin huomioon markkinatestin tulokset (jäljempänä ’lopulliset sitoumukset’).

(4) Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 9 päivänä syyskuuta 2010. (8) Kuulemismenettelystä vastaava neuvonantaja antoi loppukertomuksensa 13 päivänä syyskuuta 2010 (9).

3. VÄITETIEDOKSIANNOSSA ESITETYT KILPAILUONGELMAT

(5) Komissio katsoi väitetiedoksiannossaan, että ENI on saattanut käyttää väärin määräävää markkina-asemaansa SEUT-sopimuksen 102 artiklassa tarkoitetulla tavalla kieltäytymällä järjestelmällisesti ja johdonmukaisesti myöntämästä siirtokapasiteettia Italiaan suuntautuviin kansainvälisiin kaasunsiirtoputkiinsa (erityisesti TENP (10), Transitgas (11) ja TAG (12)).

(6) Järjestelmällinen ja johdonmukainen siirtokapasiteetin myöntämisestä kieltäytyminen on saattanut heikentää ENI:n kilpailijoiden mahdollisuuksia siirtää kaasua Italiaan ENI:n kansainvälisessä verkostossa (kapasiteetin turha varaaminen, kapasiteetin myöntäminen epäkäytännöllisellä tavalla ja lisäkapasiteettiin tehtävien investointien strateginen rajoittaminen). Tuontiputkistoihin pääsyn estäminen rajoittaisi kilpailijoiden mahdollisuuksia luoda tehokasta kilpailua kaasuntoimitusketjun loppupään markkinoilla Italiassa sekä heikentäisi tällaisen kilpailun kannattavuutta. Komissio katsoi, että ENI on saattanut ottaa käyttöön strategian, jolla se pyrki tahallisesti rajoittamaan kansainvälistä siirtokapasiteettia rajoittaakseen kolmansien osapuolten kaasun tuontia Italiaan ja suojatakseen omia tuottojaan kaasuntoimitusketjun loppupään markkinoilla. Komissio esitti väitetiedoksiannossa, että siirtokapasiteetin myöntämisestä kieltäytyminen aiheutui ENI:n tapaisen määräävässä markkina-asemassa olevan toimijan eturistiriidasta, joka johtuu siitä, että sama yritys hallinnoi sekä kaasun siirtoa että kaasun toimituksia. Siirtokapasiteetin myöntämisestä kieltäytyminen olisi haitallista muiden siirtokapasiteettia käyttävien tahojen, kilpailun ja loppujen lopuksi Italian kaasuntoimitusketjun loppupään markkinoiden loppukäyttäjien kannalta.

4. SITOUMUKSET

(7) ENI sitoutui myymään osakkuutensa kansainvälisiä kaasunsiirtoputkistoja (TENP, Transitgas ja TAG) (13) hallinnoivissa yrityksissä sopivalle ostajalle, joka on riippumaton ENI:stä eikä ensi näkemältä aiheuta kilpailuongelmia.

(8) TAG-putkiston osalta ENI myy osakkuutensa Italian hallituksen määräysvallassa suoraan tai epäsuorasti olevalle julkiselle yksikölle (14).

(9) ENI sitoutuu siihen, että 22 päivästä joulukuuta 2009 alkaen aina luovutusten loppuunsaattamiseen saakka se ei jatka eikä uusi siirtosopimuksia eikä tee uusia siirtosopimuksia, jotka hyödyttäisivät sitä TAG-, TENP- tai Transitgas-putkistoissa toimivana siirtoyrityksenä, lukuun ottamatta mahdollisia tulevia huutokauppoja ja muita julkisia kapasiteetin myöntämismenettelyjä, jotka koskevat paluuvirtaussiirtokapasiteettia muille kuin Italian markkinoille.

(10) ENI:n lopulliset sitoumukset riittävät poistamaan tehokkaasti kaikki väitetiedoksiannossa esitetyt kilpailuongelmat. Ongelmat voidaan poistaa sen takia, että ENI:n kilpailunvastainen toiminta johtui sen pyrkimyksestä suojella omia toimitusmarginaaleja samalla kun se jätti huomiotta kaasunsiirrosta saatavat tulot. Jos osakkuudet putkistoissa myydään sopiville, ENI:stä riippumattomille ostajille, jotka eivät ensi näkemältä aiheuta kilpailuongelmia, ehdotetut toimet riittävät ratkaisemaan rakenteellisen eturistiriidan, joka aiheutuu yrityksen vertikaalisesta integraatiosta.

(11) Lopulliset sitoumukset ovat myös välttämättömät, sillä mikään muu toimenpide ei voisi yhtä tehokkaasti poistaa esitettyjä kilpailuongelmia kuin se, että ENI myy siirtoverkonhaltijoiden osakkeet. ENI:n sitoumus myydä osakkuutensa kansainvälisissä kaasunsiirtoputkistoissa (TENP, Transitgas ja TAG) on väitetiedoksiannossa tarkoitettu rakenteellinen toimenpide. Ilman tätä rakenteellista korjaustoimenpidettä vertikaalisesti integroituneella kaasuyhtiöllä ei olisi mitään syytä olla jatkamatta väitettyä kilpailunvastaista toimintaa. Vaarana olisi siis, että väitettyä rikkomista ei saataisi tehokkaasti loppumaan.

(12) Koska Italian kaasuntoimitusketjun loppupään markkinoiden asiakkaiden määrä on suuri ja näille asiakkaille aiheutuva haitta voi olla merkittävä, sitoumusten on katsottava olevan riittäviä ja oikeasuhteisia.

5. PÄÄTELMÄ

(13) Tarjottujen sitoumusten vuoksi päätöksessä todetaan, että komissiolla ei ole enää perusteita ryhtyä toimiin asiassa, sanotun kuitenkaan rajoittamatta asetuksen (EY) N:o 1/2003 9 artiklan 2 kohdan soveltamista. Asiaa koskeva menettely olisi näin ollen päätettävä.

(1) Joulukuun 1 päivänä 2009 EY:n perustamissopimuksen 81 artiklasta on tullut SEUT-sopimuksen 101 artikla ja perustamissopimuksen 82 artiklasta SEUT-sopimuksen 102 artikla. Kyseiset kaksi artiklaa ovat asiasisällöltään samanlaiset. Viittauksia SEUT-sopimuksen 101 ja 102 artiklaan on tässä päätöksessä pidettävä soveltuvin osin viittauksina perustamissopimuksen 81 ja 82 artiklaan.

(2) EYVL L 1, 4.1.2003, s. 1.

(3) EYVL L 1, 4.1.2003, s. 1.

(4) EUVL L 123, 27.4.2004, s. 18.

(5) Asetuksen (EY) N:o 1/2003 27 artiklan 1 kohdan sekä asetuksen (EY) N:o 773/2004 10 artiklan 1 kohdan mukaisesti. Väitetiedoksianto katsotaan myös asetuksen (EY) N:o 1/2003 9 artiklassa tarkoitetuksi ennakkoarvioinniksi.

(6) Asetuksen (EY) N:o 1/2003 9 artiklan 1 kohdan mukaisesti.

(7) EUVL C 55, 5.3.2010, s. 13.

(8) Ks. tämän virallisen lehden sivu 5.

(9) Ks. tämän virallisen lehden sivu 6.

(10) TENP/Transitgas-putkistojen kautta siirretään kaasua Pohjois-Euroopasta Saksan ja Sveitsin kautta Italiaan. ENI hallinnoi TENP-putkistoa (yhdessä E.ONin kanssa). ENI nimittäin käyttää määräysvaltaa Gas Transport GmbH:ssa, jolla puolestaan on hallussaan 49 prosentin määräävä osakkuus TENP-putkiston omistavassa ja sen toiminnasta vastaavassa yrityksessä Trans Europa Naturgas Pipeline GmbH & Co. ENI:llä on yksinomainen määräysvalta siirtoverkonhaltijassa eli Eni Gas Transport Deutschland SpA:ssa, joka vastaa TENP-putkiston toiminnasta siltä osin kuin se koskee kaasunsiirtoa ENI:lle (eli […] % TENP:n kapasiteetista).

(11) ENI hallinnoi Transitgas-putkistoa (yhdessä Swissgasin kanssa). ENI:llä on hallussaan 46 prosenttia Transitgas AG:n osakkeista. ENI:llä on myös yksinomainen määräysvalta siirtoverkonhaltijassa (Eni Gas Transport International SA eli ENI GTI), joka vastaa Transitgas-putkiston toiminnasta siltä osin kuin on kyse ENI:llä olevista kapasiteettioikeuksista kyseiseen putkistoon (eli se tarjoaa maakaasun siirtopalveluja sekä vastaa markkinoinnista ENI:n hallussa olevan noin […] %:n siirtokapasiteetin osalta).

(12) TAG-putkiston kautta viedään kaasua Venäjältä Italiaan. ENI (yhdessä OMV:n kanssa) hallinnoi siirtoverkonhaltijaa eli Trans Austria Gasleitung GmbH:ta, jonka hallussa on 100 prosenttia maakaasun siirron kapasiteettioikeuksista TAG-putkistossa. ENI:llä on oikeudet noin […] prosenttiin siirto-oikeuksista TAG-putkistossa.

(13) Erityisesti ENI sitoutui myymään omistamansa osakkeet siirtoverkonhaltijoissa ja tarvittaessa niissä tätä tarkoitusta varten perustetuissa yrityksissä, joilla on hallussaan siirtoverkonhaltijoiden osakkeita ja omaisuuseriä.

(14) Komission mukaan Cassa Depositi e Prestiti Spa voidaan katsoa sopivaksi TAG:n ostajaksi.